УнагъуэфIым и щапхъэ
Нарткъалэ дэт унагъуэ библиотекэм зэIущIэ гъэщIэгъуэнхэр щIэх-щIэхыурэ къызэрегъэпэщ. Ахэр ятеухуащ унагъуэ насыпым, адэ-анэфIхэм я щапхъэм, щIэблэр хабзэ дахэхэм щIэпIыкIыным.
Библиотекэм и еджа-пIэ пэшым ирагъэблэгъат тхылъ еджэным дихьэх икIи куэдым щапхъэ яхуэхъун зэхущытыкIэрэ нэмысрэ зэрылъ унагъуэхэр: Жэрыкъуэхэ, Хьэщыкъуейхэ, Къэгъэзэжхэ, Бекъулхэ.
Тхылъ хъумапIэм и лэжьакIуэ Кустарниковэ Еленэ пшыхьыр къызэIуихащ «Унагъуэ сурэтхэр» зыфIаща напэкIуэцIымкIэ. «Сурэтхэм унагъуэхэм нэхъ пэгъунэгъу уащI, я дуней тетыкIэм ущагъэгъуазэ», — жиIащ Еленэ.
Къызэхуэсахэм апхуэдэу къащIащ анэхэр я бынхэм зэреджэ цIэ лейхэр, сабийхэм яIэ хъуэпсапIэхэр. ЕтIуанэ Iыхьэм цIыкIухэр щызэпеуащ таурыхъ зэмылIэужьыгъуэхэм хэт лIыхъужьхэр къэщIэнымкIэ. Абы къыкIэлъыкIуэу анэхэм хуагъэхьэзыра упщIэхэм жэуап къратащ.
ЗэIущIэм хэтахэм гъэщIэгъуэн ящыхъуащ «Конвертым дэлъ письмо» Iуэхур. Абы къикIрат: цIыкIухэм езыхэм я IэкIэ ятха письмохэр хуаутIыпщын хуейт нэгъуэщI къэралхэм, къалэхэм, жылагъуэхэм щы-псэу я благъэхэмрэ Iыхьлыхэмрэ.
«Нотэ нэжэгужэ» зыфIащам хиубыдэу, уэрэд фIыуэ жызыIэхэм я зэфIэкI ягъэлъэгъуащ, «Шхыныгъуэхэр» зыфIаща Iыхьэм анэхэр пщэфIэнкIэ щызэпеуащ.
ЗэIущIэм хэтахэр саугъэт цIыкIуфэкIухэмкIэ ягъэгуфIащ.
Жанхъуэт Зузэ.
